钦定古今图书集成/明伦汇编/氏族典/第150卷 > 孙承祖
## 钦定古今图书集成/明伦汇编/氏族典/第150卷 > 孙承祖

按《衡州府志》：“承祖幼而骁勇，与弟继祖能马上运槊，
捷疾如飞。父钺死于战，承祖袭。会大洲寇发，兵道张
九功议剿之，以承祖为先锋。事起仓卒，所从皆乡兵，
白梃钝戈，行无纪律。贼猝至，承祖挟长矛径前，连刺
七贼。贼大奔，承祖方追之，而乡兵无一人前者，承祖
力战入泥淖中，遂死于众锋之下。”